钦定古今图书集成/理学汇编/经籍典/第077卷 > 易璇玑下 > 《存互体篇》第八
## 钦定古今图书集成/理学汇编/经籍典/第077卷 > 易璇玑下 > 《存互体篇》第八

互卦有体，圣人所拟，迥出常言，怪诞险诡，舍之则事
事违情，求之则物物合理，是可以兼存而未可以独
废也。如《贲》之卦六爻，而五取其象，是故去《贲》之初则
有坎。坎为车，而初在下，弗及乘之，有徒步之象，故曰
“舍车而徒。”自三至上有颐体，而二承其下，有须之象，
故曰“贲其须。”三以一阳而厕于二阴之间，正居坎体，
有濡湿之象，故曰：“贲如濡如。”自三至五有震体，而四
在其中，有乘马之象，故曰：“白马翰如。”自四至上有艮
体，为山而五在其中，有丘园之象，故曰：“贲于丘园。”此
一卦而五取其象也。《困》之九二，“朱绂方来”，九五“困于
赤绂。”或言朱，或言赤，则二五之间同有离体故也。《睽》
之六三，“见舆曳”，上九，“载鬼一车”，或言舆，或言车，则以
三上之中同有坎体故也。《既济》之《坎》见于二四，而初
曳其后，则初之辞曰“曳其轮。”《未济》之坎见于三五，而
二曳其后，则二之辞曰“曳其轮。”《涣》之初六而言“用拯
马壮吉”者，自初而上有震体故也。《明夷》于六二而言
“用拯马壮吉”者，自二而上有震体故也。言“困于赤绂”
又曰“劓刖”，则离为赤且象形故也。言“载鬼一车”，又曰：
“见豕负涂”，则坎为车，且象豕故也。如《艮》之三，《明夷》之
四“厉熏心”，获明夷之心，岂非皆有坎体故乎？如《震》之
初，《艮》之五曰：“笑言哑哑，曰言有序”，岂非皆有离体故
乎？以至水在火上谓之《既济》，乃不特一坎在上而已。
凡互体之《坎》，举在离之上也。火在水上谓之《未济》，乃
不特一离在上而已。凡互体之离，举在坎之上也。卦
每如此。然则互体之说，虽不可泥、亦不可废矣。